# Molotxna

El riu Molotxna (ucraïnès: Моло́чна, transcrit: Molotxna, que vol dir "lletosa", o sigui "riu lletós"; grec antic: Γέρρος ποταμός, Gerros) es troba a Ucraïna, a l'óblast o província de Zaporíjia. Neix a la regió històrica de Priazòvia o Priazívia (Приазов'я, també Приозів'я, "pre-Azov"), als alts de pre-Azov (Приазовська височина, Pryazovska vyssotxynà), a l'oest de la petita ciutat de Tokmok (Токмак), de la confluència del Txyngul i el Kurkulak, i desemboca al líman del Molotxna (Молочний лиман, Molotxnyi líman), d'uns 35 km de llarg i fins a 8 km d'ample) i d'allí a la mar d'Azov.
Té una llargada de 197 km i la seva conca hidrogràfica ocupa una superfície de 3450 km². Arriba a una amplada màxima d'uns 15 m i uns 2 m de fons. En general, la riba dreta és alta i rosta, mentre que la riba esquerra és baixa i plana. El cabal del riu varia molt, arribant a assecar-se en algunes seccions a l'estiu, mentre que a la tardor i a l'hivern sovint es desborda, i en hiverns molt fred pot arribar a congelar-se fins a la llera.

## Llocs i dades d'interès
### Kamianà Mohila

A 2 km del poble de Terpínnia al nord de la ciutat de Melytòpol s'hi troba una de les anomenades "Set Meravelles d'Ucraïna", l'àrea arqueològica i monument prehistòric de Kamianà Mohila (Кам'яна́ Моги́ла, literalment "Tomba de pedra"), proposada a la UNESCO com a Patrimoni de la Humanitat. Es tracta d'un paratge amb un tossal artificial de pedres que per la seva forma recorda els kurgan, les tombes dels escites, i envoltat per una gran quantitat de petroglifs de l'època del mesolític o Neolític.

### Colònies Mennonites

A la ribera del Molotxna, l'Imperi Rus va reservar un territori perquè els mennonites alemanys de Prússia Occidental vingueren a fundar una colònia, que es diria la colònia mennonita del Molotxna (en alemany: Mennonitenansiedlung Molotschna). A cada colon li tocaven uns 71 hectàrees. Arribaren el 1804 i fundaren 57 pobles. Aquesta fou la segona colònia de mennonites alemanys a l'Imperi Rus i també fou la més gran. Els mennonites hi van viure fins que van ser deportats després de la Segona Guerra Mundial a Sibèria i Kirguizstan (aleshores la República Socialista Soviètica del Kirguizstan). L'actual ciutat de Molotxansk sorgeix de les colònies mennonites de Halbstadt i Neuhalbstadt.

### Parcs Naturals

La Reserva Forestal de Staroberdianske (Старобердянське лісництво) és una reserva d'estepa forestal a la riba del Molotxna.

## Poblacions a la vora del riu

* Molotxansk (Молочанськ), ciutat
* Starobohdànivka (Старобогданівка)
* Troïtske (Троїцьке)
* Terpínnia (Терпіння)
* Novopylypivka (Новопилипівка)
* Tambovka (Тамбовка)
* Semenivka (Семенівка)
* Melitòpol (Меліто́поль), ciutat
* Voznessenska (Вознесенка)
* Kostiantýnivka (Костянтинівка)
* Mordvynivka (Мордвинівка)

## Afluents

De la riba esquerra, que s'assequen a l'estiu:
* Krulxan (Крульшан)
* Iuixanly (Юшанли)
* Arat (Арат)
De la riba dreta, dues rierols que passen per Melitòpol:
* Kiziiàrskyi (Кізіярський)
* Pisxana (Піщана)

## Vegeu també

* Llista de rius d'Ucraïna
* Rius més llargs d'Ucraïna

## Enllaços externs

* Descripció de Kamianà Mohyla a llista de la UNESCO de paratges proposats com a Patrimoni de la Humanitat (en anglès)